KCE ลบ 4% โบรกแนะ “ขาย” ชี้ P/E สูง พ่วงปัจจัยเสี่ยงค่าเงิน
KCE ลบ 4% โบรกแนะ “ขาย” ชี้ P/E สูง พ่วงปัจจัยเสี่ยงค่าเงิน
29 ม.ค. 2564

ผู้สื่อข่าวรายงานว่า ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 15.02 น. อยู่ที่ระดับ 53.50 บาท ลบ 2.25 บาท หรือ 4.04% สูงสุดที่ระดับ 56 บาท ต่ำสุดที่ระดับ 53 บาท ด้วยมูลค่าการซื้อขาย 350.88 ล้านบาท

ด้านบล.เคจีไอ (ประเทศไทย) ระบุในบทวิเคราะห์ ลดคำแนะนำจากถือเป็น “ขาย” ราคาเป้า 43 บาท แม้จะมองว่ากำไรของ KCE จะโตเฉลี่ยถึง 25% ในอีกสองปีข้างหน้า แต่ราคาหุ้นของ KCE ก็วิ่งขึ้นมาแรงมาก คิดเป็น PER สูงถึง 50 เท่า (อิงจากกำไรปี 2564) นอกจากนี้ ยังมองว่าความเสี่ยงจากการแข็งค่าของเงินบาท และราคาทองแดงที่สูงขึ้นจะมีน้ำหนักมากกว่าแนวโน้มการเติบโตของยอดขาย (การฟื้นตัวของอุตสาหกรรมยานยนต์)
ทั้งนี้ ปรับลดประมาณการยอดขายปี 2564 ลง 4% แต่ปรับเพิ่มประมาณการยอดขายปี 2565 ขึ้นอีก 5% นอกจากนี้ยังปรับลดประมาณการอัตรากำไรขั้นต้น (GPM) ปี 2564 ลงอีก 0.5 ppt แต่ปรับเพิ่ม GPM ปี 2565 ขึ้นอีก 0.7ppts (จากอัตราการใช้กำลังการผลิต และยอดขายที่เพิ่มขึ้น) ดังนั้น จึงปรับลดประมาณการกำไรปี 2564 ลงอีก 12% แต่ปรับเพิ่มประมาณการกำไรปี 2565 ขึ้นอีก 7%